Ufahamu

Ama kwa kweli yapo mambo mengi katika maisha ya mwanadamu ambayo husahaulika punde yanapotokea na mengine hunata akilini kama gundi kwa muda mrefu. Mojawapo ya mainbo ambayo siwezi katu kuyasahau ni likizo yangu ya Disemba. Matukio ya siku hiyo yalikuwa ya kuvutia sana na yamkini ndiyo sababu ya kutweza kuyasahau vivi hivi.

Sote wanafunzi wa darasa la saba tulikuwa tumeahidiwa kupelekwa kuzuru maeneo kadhaa ya nchi yetu tukufu. Maandalizi yalikuwa kabambe kwa kweli yaelekea hakuna mwanafunzi aliyepata hata lopo moja la usingizi. Yote yalitokana na hamu na hamumu ya safari iliyokuwa ya aina yake. Hatimaye ule usiku uliojikokota uliipa asubuhi nafasi yake. Kulikucha! Furaha ghaya ikanitinga.

Wazazi hawakuchelea wala kuchelewa kunipa nasaha zao nami nilijitia hamnazo kwani akili zangu zilikuwa kilomita kadhaa kutoka huko nyumbani. Nilfululiza moja kwa moja hadi shuleni na baada ya muda wa paka kunawia mate nilikuwa nimewahi basi la shule nilimowapata wanafunzi wenzangu wametulia mle. Basini, mazungumzo yalinoga ungedhani ni wauzaji na wanunuzi katika soko maalum la Muthurwa. Furaha iliendelea kudhihirika pale vinywaji kama shambati na udohondoho viliendelea kuburudisha nyoyo zetu. Madhari ya kote tulikopitia yalikuwa ya kuridhisha.

Tulipofika Naivasha, basi ilituelekeza katika mandhari mengine ya ajabu. Tuliona moshi. Wengine wetu tulituhumu kuwa kuna watu wamekoka moto kuchoma mahindi ama nyama. 

Kinyume na matarajio yetu, mwalimu wetu wa sayansi, Bwana Somo, alitufafanulia kuwa huo ulikuwa mvuke wa kutoka ardhini. Sehemu hiyo ilinuka mfano wa mayai yaliyooza. Maajabu hayo ya Musa yalituatua nyoyo. Mwalimu alizidi kutufafanulia kuwa mwangaza tunaotumia mijini hutoka pale.
Tulifululiza hadi kwenye mbuga ya wanyama. Huko tuliwaona wanyama wengi si simba, si nyati, si twiga, si fisi, si vifaru, wanyama wote wa pori walijitokeza. Kamera zetu na simu zilifanya kazi muma. Tulionywa dhidi ya kufungua madirisha na kutupa mabaki ya chakula kivoloya kwa sababu yanaweza kuwadhuru wanyama wale kwa njia hasi.

Baadaye tulitembezwa kwenye ziwa la Bogoria. Hapa ya Firauni yalijitokeza paruwanja. Maji yalichemka yakiwa ziwani. Tulinunua mayai yaliyouzwa karibu na kwa kweli tuliyachemsha, yakaiva na tukayala. Maji hayo tuliambiwa kuwa hali joto yao ilikuwa zaidi ya moto wa kawaida.

Kilele cha safari yetu kilikuwa ni kuukwea mlima Longonoti. Mlima ambao una historia kubwa nchini na ughaibuni. Tuliukwea na tukafika kilele cha kasoko ya Menengai. Tulikuwa tumetengenewa na uchovu. Tuliporejea, kila mmoja alikuwa na la kusimulia kwa zaidi ya wiki moja.